b'\n_START_ARTICLE_\nZakristija\n_START_PARAGRAPH_\nZakrist\xc3\xadja je v kr\xc5\xa1\xc4\x8danskih cerkvah zahodnega obreda posebna sobica, lo\xc4\x8dena od ostale cerkve, namenjena za shranjevanje opreme in za duhovnikovo pripravo na bogoslu\xc5\xbeje. Beseda zakristija izvira iz latin\xc5\xa1\xc4\x8dine: sacristia. \xc4\x8ce ima zakristija posebnega oskrbnika, se ta imenuje zakristan._NEWLINE_Zakristija je po navadi levo ali desno od glavnega oltarja, v\xc4\x8dasih pa je tudu povsem lo\xc4\x8dena od glavne cerkvene stavbe (npr. v nekaterih samostanih)._NEWLINE_V zakristiji so obi\xc4\x8dajno shranjeni ma\xc5\xa1ni pla\xc5\xa1\xc4\x8di in druga liturgi\xc4\x8dna obla\xc4\x8dila, neposve\xc4\x8dene hostije, liturgi\xc4\x8dno posodje (kelihi, ciboriji, patene, ipd), bogoslu\xc5\xbene knjige (misal, lekcionar, itd), marsikdaj pa tudi \xc5\xbeupnijske mati\xc4\x8dne knjige (krstna knjiga, poro\xc4\x8dna knjiga, itd)._NEWLINE_Zakristijo uporabljajo duhovniki in ministranti tudi kot preobla\xc4\x8dilnico in kot prostor duhovne priprave na bogoslu\xc5\xbeje._NEWLINE_V vzhodnih (pravoslavnih) cerkvah zakristije ne poznajo, podobno vlogo pa ima prostor, ki je za ikonostasom.'